અંતે તે ગીચ ઝાડીઓની વચ્ચેથી બહાર આવતો દેખાયો! ટાઇગર રીઝર્વમાં અવાજ કરવો વર્જિત છે, જો પરવાનગી હોત ને, તો મેં તેના આગમનને જોરદાર તાળીઓથી વધાવી લીધો હોત! એ ધીમી પણ પ્રભાવશાળી ચાલે અમારી સામેથી બીજી તરફ રહેલા ઊંચા સૂકા ઘાસમાં એકદમ કેમોફલાડજ (છદ્માવરણ) થઈ ગયો, જાણે ખોવાઈ જ ગયો હોય. એની એ ચાલ! શું વર્ણન કરુ એનું? એવું લાગી રહ્યું હતું જાણે તે જ્યારે ચાલીને આવ્યો ત્યારે મારી આસપાસ ઢોલ નગારા વાગી રહ્યા હોય. એકદમ શાહી મિજાજ હતો એ ભવ્ય પ્રાણીનો. તેના દરેક પગલા સાથે ધરતી પર સૂતા પાંદડાઓ અને આજુબાજુની માટીમાં સ્પંદન ઉત્પન્ન થઈ રહ્યા હતા, ચાલવાથી તેના સોનેરી રેતી જેવા પીળા શરીર પરના કાળા પટ્ટાઓ તેનું આકર્ષણ હજુ બમણું કરી રહ્યા હતા. ભલે એ ક્ષણભંગુર મુલાકાતના એક-બે ફોટા જ હું મારા કૅમેરામાં કેદ કરી શકી પણ એની એ અનુપમ ચાલ મારા મનના મેમરી કાર્ડમાં સદાય સચવાયેલી રહેશે.